CORMAC McCARTHY

A JOGÁSZ

forgatókönyv

MAGVETŐ

BUDAPEST

MAGVETŐ KÖNYVKIADÓ ÉS KERESKEDELMI KFT.

Budapest

Copyright © 2013 by Cormac McCarthy

Hungarian translation © Galamb Zoltán, Morcsányi Géza, 2013

ISBN 978-963-14-3162-9

elektronikus verzió: eKönyv Magyarország Kft.

A jogász társasházbeli lakásának hálószobája. A függönyöket elhúzták és a szobára szinte teljes sötétség borul. A kamera az ágy lába felől nézve mutatja a két alakot akik az ágyban fekszenek. A dialógus időnként nem érthető tisztán a takaró miatt és ezért FELIRATOZVA jelenik meg a kép alján.

LAURA Ébren vagy?

JOGÁSZ Nem.

LAURA Jó.

JOGÁSZ Mennyi az idő?

LAURA Két óra. Majdnem két óra.

JOGÁSZ Milyen két óra.

LAURA Milyen?

JOGÁSZ Éjjel vagy nappal.

LAURA Nem mondod komolyan.

JOGÁSZ Nem teljesen.

LAURA Délután van.

JOGÁSZ Tudom. Úristen micsoda izgalmas nő vagy. Mikor indul a géped?

LAURA Hét negyvenkor.

JOGÁSZ Mit csinálsz?

LAURA Nem csinálok semmit.

JOGÁSZ Engem hordágyon fognak kivinni innen.

LAURA Beszélgethetnénk.

JOGÁSZ Szerinted igyunk kávét?

LAURA Szerinted igyunk kávét.

JOGÁSZ Nem gondolnám.

LAURA Két hete nem láttalak. És este vissza kell mennem.

JOGÁSZ Tudom. Mondjál valami izgatót. Egy férfinak a szavak a minden.

LAURA Rendben.

JOGÁSZ Na.

LAURA Gondolkodom.

JOGÁSZ Rendben.

LAURA Azt szeretném hogy nyúlj be a ruhám alá.

JOGÁSZ Nincs rajtad ruha.

LAURA Annak mi köze van hozzá? Mondtam valamit amit szeretsz ha mondok.

JOGÁSZ Tudom. De annak valóságosnak kell lenni, nem?

LAURA Rendben. Azt szeretném hogy nyúlj be a bugyimba.

JOGÁSZ Ugyanaz a probléma. Talán csak azt kéne megmondanod hogy mit csináljak.

LAURA Azt hogy nyúlj hozzám.

JOGÁSZ Nyúljak hozzád hol.

LAURA Nyúlj hozzám ott lent.

JOGÁSZ Tényleg szeretnéd.

LAURA Tényleg.

JOGÁSZ Mondd szexisebben.

LAURA Szeretném hogy nyúlj oda.

JOGÁSZ Úristen. Nedves vagy?

LAURA Igen. Óóh. Drágám.

JOGÁSZ Úristen. Csurom nedves vagy.

LAURA Tudom.

JOGÁSZ Hogy hoztad magad ilyen állapotba?

LAURA Óóh. Attól hogy rád gondoltam.

JOGÁSZ Attól hogy mimre gondoltál.

LAURA Hogy a kedves arcodra gondoltam a lábam között.

JOGÁSZ Úristen, te nő.

LAURA Drágám. Óóh. Szerintem rendbe kéne hoznom magam.

JOGÁSZ Nem akarom. Azt akarom hogy mindenemen ott legyél.

LAURA Biztos?

JOGÁSZ Nagyon biztos.

LAURA Rendben.

JOGÁSZ Hogy lett belőled ilyen rossz kislány?

LAURA Úgy hogy veled kavarok. Mondhatok valamit?

JOGÁSZ Persze.

LAURA Szerintem tegnap éjjel fölülmúltad önmagad. Azt hittem soha nem hagyom abba az élvezést.

JOGÁSZ Tudod hogy hat ez egy férfi egójára?

LAURA Tudom. Folytassam?

JOGÁSZ Kérlek.

LAURA Úristen. Lassan. Lassan. Úristen. Honnan tudod hogy hogy kell ezt csinálni?

JOGÁSZ Onnan hogy nagyon rossz lányokkal kavartam.

LAURA Tönkretettél. Ugye tudod.

JOGÁSZ Remélem. Úristen. Neked van a legérzékibb pinád az egész keresztény világban. Tudtad?

LAURA Mit szoktak mondani a lányok amikor ezt csinálod?

JOGÁSZ Nincsenek lányok. Csak te vagy.

LAURA De voltak.

JOGÁSZ Nagyon régen. Nem emlékszem.

LAURA De emlékszel.

JOGÁSZ Tényleg tudni akarod?

LAURA Igen. Tényleg.

JOGÁSZ Hát jó. Általában kettő közül szoktak mondani egyet. Vagy hogy Ó Istenem, vagy hogy Jézus Mária. De szinte mindig valami ilyen vallási dolgot.

LAURA Elég vicces vagy.

JOGÁSZ A nők szeretik ha szórakoztatják őket. Mondd meg mit csináljak.

LAURA Tudod te hogy mit csinálj.

JOGÁSZ Mondd meg.

LAURA Mi van ha sokkollak vele?

JOGÁSZ Az én bajom.

LAURA Biztos vagy benne?

JOGÁSZ Igen.

LAURA Rendben. Azt szeretném hogy basszál meg az ujjaddal.

JOGÁSZ Mi?

LAURA Hallottad.

JOGÁSZ Nem tudom elhinni hogy ezt mondtad.

LAURA Hidd el.

JOGÁSZ Te egész új szintet értél el romlottságban, nem? Azt hittem a lányoknak az nem olyan fontos.

LAURA Az a lánytól függ.

JOGÁSZ Tényleg akarod.

LAURA Azt szeretném hogy dugd belém az ujjadat és találd meg a pontomat és nyomkodjad.

JOGÁSZ Jézus Mária. Most?

LAURA Nem. Majd csütörtökön.

JOGÁSZ Úristen.

LAURA Óóh. Úristen. Igen. Igen. Óóh. Azt hittem nem tudod hogyan kell csinálni.

JOGÁSZ Soha nem mondtam ilyet. Úristen milyen érzéki vagy.

LAURA Cs-sss.

JOGÁSZ Oké.

LAURA Cs-sss. Óóh. Úristen. Ó Istenem.

FŐCÍM

Mexikói autószerviz. Szerelőruhát és védőszemüveget viselő munkás vágja át disszugázos lánghegesztővel egy Ford F–650 szennyvíztartályos teherautó tartályának oldalát.

Mexikói autószerviz. A teherautó tartályát vízszintesen kettévágták és daruval eresztenek le egy kétszáz literes hordót a tartály nyitott tetejébe. A hegesztőmunkás a tartályban állva vár hogy lekapcsolja a horgokat és a kábelt.

Az arizonai Patagonia környékén vagy a Las Vegastól keletre Új-Mexikóban elterülő vidékhez hasonló magaslati sivatagi füves puszta. Este.

Fehér Cadillac Escalade parkol egy arroyo{1} partján néhány terebélyes nyárfa alatt. Két ló szállítására alkalmas utánfutó kapcsolódik a jármű vontatóhorgára. Az Escalade platóajtaja lehajtva. A vezetőoldali ajtó nyitva áll. A kocsiban egy férfi – Reiner – ül a kormány mögött és néz ki a nyitott ajtón egy kézi távcsövön át. Jól öltözött benyomást kelt vászonnadrágjában és könnyű utcai ingében, magas szárú kígyóharapás-biztos Gokey bőrcsizmát visel.

Magaslati sivatag. Este. Egy gepárd szökell nagy sebességgel.

Amszterdami utca. Boltok. Csatorna. A jogász átmegy egy hídon. Nyári öltönyt visel nyakkendő nélkül és egyik kezében fekete műanyag mappát visz.

Magaslati sivatag. Rendkívül vonzó nő – Malkina – ül keresztbe tett lábbal az Escalade tetőcsomagtartóján. Fején lapos vagy kis kerek tetejű fekete cowboykalap fonott bőr állpánttal. Fehér ing fekete bőrmellénnyel és kordszövet lovaglónadrág drága bőrcsizmával. Hosszú fekete haját hátul csat fogja össze és a könyökét a térdére támasztva előrehajol és drága kézi távcsővel fürkészi a tájat.

Mexikói autószerviz. A hegesztőmunkás épp visszahegeszti a helyére a tartály tetejét.

Mexikói autószerviz. A hegesztőmunkás elektromos sarokcsiszolóval köszörüli le a varrat egyenetlenségeit a tartály oldalán hatalmas szikrazápor kíséretében.

Magaslati sivatag. Mezei nyúl vágtat a fűben. A gepárd utoléri és porfelhőt kavarva megöli.

Magaslati sivatag. A nő leereszti a kézi távcsövet és lecsukja a szemét és az oldalához szorítja a könyökét. Arca enyhén megrándul. Ebből a kis távolságból jól látható az egyiptomi macskát ábrázoló tetoválás a nyakán. A másik gepárd az Escalade oldalához láncolva ül és feláll és körözni kezd és megint leül és feszült figyelemmel a messzeségbe bámul.

Mexikói autószerviz. Szerelőruhás férfi szelepes festőmaszkban fújja le épp a teherautó tartályát egy festőkamrában.

Gyémántkereskedő irodája Amszterdamban. Régimódi falambériás szoba. A kereskedő ingujjra vetkőzve nadrágtartóban és nyakkendőben ül. Áttolja a mikroszkópot az asztalon a jogász elé. A jogász belenéz a mikroszkópba. Közöttük az íróasztalon kiterítve fekete ékszerészkendő és rajta hét-nyolc gyémánt. Darabonként három-öt karátosak. A jogász felnéz és a kereskedő visszahúzza magához a mikroszkópot az íróasztalon és közönyösen legyint és kiveszi a gyémántot a csíptetőből és visszahelyezi a kendőre és újabb követ helyez a csíptetőbe és visszatolja a mikroszkópot. A jogász a mikroszkóphoz hajol hogy szemügyre vegye. A kereskedő figyeli.

Kis mexikói kikötőfalu a Kaliforniai-öbölben. Teherautókat pakolnak le és visznek át a dokk mentén egy raktárépület felé melynek ajtaja felett az Aduana{2} felirat áll. Az egyik jármű a szennyvíztartályos teherkocsi és félreintik és a sofőr barna borítékot nyújt le a vámtisztnek aki becsúsztatja a kabátja mellső zsebébe és a teherautó kihajt az útra.

Magaslati sivatag. Naplemente. A nő csaknem teljes vágtában száguld egy pompás arabs telivér hátán a füves pusztán át. Angol nyereg. A nő megfordítja a lovat és hátranéz és mélyen lehajol a ló nyakához és megsarkantyúzza a lovat. A két gepárd megelőzi őt és eltűnnek a porban.

Délnyugati sivatag. Távoli hegyek körvonalai vibrálnak a forróságban. A kamera hosszú egyenes és üres aszfaltozott útszakaszt mutat amely csaknem megolvadt a hőség hullámaitól.

Délnyugati sivatag. A szennyvíztartályos teherautó a száraz bozótosban pihen. A sofőr kinyitja az ajtót aztán a kabin tetejébe és a kitárt ajtó felső peremébe kapaszkodva feláll. A másik férfi kézi távcsővel figyeli a tájat a szélvédőn át. A messzeségben emberek botorkálnak keresztül a bozótoson zilált sorban. Férfiak és nők bőrönddel a kezükben és szennyeszsákokkal a vállukon. Az álló férfi cigarettát vesz elő az ingzsebéből és rágyújt és lágyan kifújja a füstöt.

A gyémántkereskedő irodája.

JOGÁSZ Olyasvalamit szeretnék neki ami nem feszélyezi ha rajta van. Nem szeretnék akkora gyémántot hogy féljen ha fölveszi.

KERESKEDŐ (Bólint, nagyon halvány mosoly) A hölgy valószínűleg sokkal bátrabb mint ön képzeli.

Kiveszi a követ a csíptetőből és kiválaszt egy másikat és a csíptetőbe helyezi és ékszerésznagyítóval vizsgálja. A szájához emeli és rálehel és megint megnézi. Előrehajol és elhelyezi a mikroszkóp alatt és ismét hátradől. A jogász odahajol hogy szemügyre vegye a követ. A kereskedő figyeli.

JOGÁSZ Ez egy Párna?

KERESKEDŐ Nem. Ez egy Asscher. Nézze meg a sarkait.

JOGÁSZ Igen.

KERESKEDŐ Vizsgáljuk meg szakszerűbben is.

A jogász felnéz és a kereskedő odanyúl és a gyémántfogó csipesszel kiemeli a követ a csíptetőből és fog egy kis félben behajtott fehér kartonlapot és belerakja a gyémántot.

JOGÁSZ A Párna mindig enyhén oldalra ívelődik. Ez az old-mine csiszolás modern változata. Lássuk a színét.

A jogász állít a mikroszkópon és csipesszel elfordítja a követ.

KERESKEDŐ Tegye táblával lefelé.

JOGÁSZ Hogy a pavilonon át lehessen nézni.

KERESKEDŐ Igen. Több mindent lát az ember.

JOGÁSZ Sárgának tűnik.

KERESKEDŐ Igen. Ezt hívják testszínnek. De ez akkor is egy fehér kő. De a testszín vagy barna vagy sárga lesz. A színek D-vel kezdődnek. A D-s kőnek nincs színe.

JOGÁSZ Egész Z-ig mennek a színek.

KERESKEDŐ Igen.

JOGÁSZ Akkor most egy milyet nézek?

KERESKEDŐ H-st.

JOGÁSZ Az még jó szín?

KERESKEDŐ Nagyon jó szín. A nitrogén sárgítja meg. Az az igazság hogy egy gyémántról csak annyit lehet mondani hogy milyen természetű a hibája. A tökéletes gyémánt egyszerűen csak fényből állna. Látja a zárványt?

JOGÁSZ Nem.

KERESKEDŐ Nézze meg jobban. Kicsi. Erre szoktuk mondani hogy pihe. Fordítsa el kissé a követ.

JOGÁSZ Igen. Azt hiszem látom. (Fölnéz és hátradől) Vagyis ez milyen fokozat?

KERESKEDŐ VS–1. Lehet hogy más magasabbat mondana.

JOGÁSZ Ön mondana magasabbat.

A kereskedő vállat von.

JOGÁSZ Ön szereti ezt a követ.

KERESKEDŐ Szeretem ezt a követ.

JOGÁSZ Hány karátos?

KERESKEDŐ Három egész kilenc.

JOGÁSZ Drága lehet.

A kereskedő vállat von. Magához húzza a mikroszkópot és a csíptetőbe helyez egy követ és visszatolja.

KERESKEDŐ Mondja meg mit lát. Ne feledje hogy nem értéket keres. Cinikus egy szakma ez. Csak a tökéletlenséget keressük. Ez egy ötkarátos kő. Mondja meg mit lát.

JOGÁSZ (A mikroszkóphoz hajol) Ebben a nézetben.

KERESKEDŐ Igen.

JOGÁSZ A kalett nagynak tűnik.

A kereskedő vállat von. A jogász szemügyre veszi a követ.

JOGÁSZ A korona és a pavilon nem passzol. Ettől görbe az öv.

KERESKEDŐ (Felvonja a szemöldökét) Igen. Lehet hogy önmagában a korona és a pavilon is jól van megcsiszolva és mégis idegenül hatnak egymás mellett. Amint az első fazettát megcsiszolták már nincs visszaút. Az elgondolt harmónia helyett marad az örök hamisság és ott áll a szemünk előtt a nyugtalanító igazság miszerint testet öltő elképzeléseink már a kezdetekkor a végső formájukban mutatkoznak. Történjen bármi.

JOGÁSZ (Fölnéz) De tökéletes gyémánt nincsen.

KERESKEDŐ En este mundo nada es perfecto.{3} Ahogy apám mondaná.

JOGÁSZ Ön szefárd.

KERESKEDŐ Igen.

JOGÁSZ Ismeri Spanyolországot?

KERESKEDŐ Igen. És Spanyolország is engem. Egy időben azt hittem föl fog támadni. De ilyen nem létezik. Minden ország amelyik elűzte a zsidókat ugyanarra a sorsra jutott.

JOGÁSZ Mégpedig?

KERESKEDŐ Áh. Jobb ha nem tudja. Beszéljünk inkább a kövekről. A legtöbbre tartott kő a vörös gyémánt. Az Argyle bányából. Az oly ritka. Én hosszú életem során kettőt láttam. Az ára szinte hihetetlen.

JOGÁSZ Mégis jobb ha tudom.

KERESKEDŐ (Hátradől és a jogászt fürkészi) Biztos benne.

JOGÁSZ Igen.

KERESKEDŐ Ah. Jó. Hogy is mondjam. A szemita kultúrán kívül nincs kultúra. Pont. Előtte csak a görög kultúrát ismertük utána pedig nem lesz kultúra.

JOGÁSZ Merész állítás.

KERESKEDŐ Egy kultúrának a lelke mindig a hős természetében rejlik. Ki az az ember akit tisztel? A klasszikus világban ez a harcos volt. De a nyugati világban Isten embere az. Mózestől Krisztusig. A próféta. A bűnbánó. Ilyen figurát a görögök nem ismernek. Nem hallottak róla. Elképzelhetetlen. Mert csak Isten embere lehet, istenek embere nem. És ez az Isten a zsidó nép Istene. Nincs más Isten. És egyszer csak – hogy is mondják? Elorozzák tőlünk. Nyugaton el van orozva tőlünk. Hogy lehet ellopni Istent? A zsidó megpillantja kínzóját a saját ősi zsidó kultúrájának díszes ruházatába öltözve. Minden olyan furcsán ismerős. De a ruha mindig rosszul áll és a kézről mindig vér csöpög. Az a kabát. Nem Chaim bácsié volt az? No és a cipő? Elég. Látom a szemén. Elég a filozófiából. És talán Schillernek igaza van. Amikor az istenek emberibbek voltak akkor az emberek istenibbek. A köveknek is megvan a saját képük a dolgokról. Talán nem is oly némák mint az ember gondolja. Akkor hozták föl őket a föld alól amikor még nem volt tanú, de most itt vannak. Na, és ki lesz a tanújuk? Mi. Mi ketten. Tessék. (Követ illeszt a csíptetőbe) Ez egy figyelmeztető kő.

JOGÁSZ Figyelmeztető gyémánt.

KERESKEDŐ Hogyne. Mért is ne? Bár feltételezésem szerint minden kő figyelmeztető. Nem kis dolog vágyni rá, bármily elérhetetlen is. Részesedni a kő határtalan végzetéből. Nem ez a díszítés értelme? Fokozni az imádott lény szépségét amivel elismerjük mind az esendőségét mind eme esendőség nemes voltát. Legnemesebb mivoltunkban a sötétségnek címezve kinyilvánítjuk hogy életünk rövidsége nem kisebbít minket. Hogy attól mi nem leszünk kevesebbek. Megmutatom magának. Látni fogja.

Este. A Malkina nevű nő egy kempingszéken ül egy fehér abrosszal és porcelánnal és ezüst evőeszközökkel megterített kihajtható asztalnál. Petróleumlámpa ég az asztalon és a nő könyvet olvas. Reiner koktélos poharat tesz elé benne cseresznyével és odahajol hozzá egy shakerrel és egy Manhattan koktélt önt neki. A nő felnéz és elmosolyodik. A férfi a tűzhöz megy és megfordít a rácson két hússzeletet. A két ló valamivel arrébb a füvet harapdálja. A lánccal megkötött gepárdok felkapják a fejüket és az egyik feláll és megfordul és ismét leheveredik. A nő a koktélját kortyolgatja.

Magaslati sivatag. Este. Reiner és Malkina egy dombon állnak a préri közepén és a naplementét nézik. A nap már félig a szemhatár alá bukott. Hatalmas vörös égbolt.

REINER Azért tetszik neked mert Argentínára emlékeztet.

MALKINA Olyan mint Argentína. A pampák. De nem ezért tetszik. Hanem önmagában.

REINER Nem kell mindenképp hasonlítania valamire.

MALKINA Nem.

REINER Én emlékeztetlek valakire?

MALKINA Igen. Igen.

REINER Valakire aki hiányzik?

MALKINA Valakire aki halott. Szerintem nekem dolgok nem szoktak hiányozni. A dolgok vannak aztán eltűnnek. Szerintem ha hiányoznának akkor abban reménykednék hogy visszatérnek. De nem térnek vissza. Ezt mindig tudtam. Kislánykorom óta.

REINER Szerinted nem túl hűvös ez így?

MALKINA Szerintem az igazságnak nincs hőmérséklete. Most tűnik el.

A nap ellobban a horizont alatt.

Sivatag. A nap épp lement. Kopasz lila hegyek sötétlenek a mélyvörös sávokkal csíkozott sötétedő égbolt előtt. Egy távoli motorkerékpár magas vékony hangú zúgása nagyon lassan felerősödik. Nagyon lassan. Aztán valahol félúton a szemhatártól a pillanat egy törtrésze alatt átsuhan a motor, egy épphogy csak érzékelhető villanás, aztán szűkölve belevész a messzeségbe és a némaságba.

FŐCÍM VÉGE

{1} Patak (spanyol)

{2} Vám

{3} Semmi sem tökéletes ezen a világon.